Een dood toe polisie glo op studente losbrandParamedici op die toneel in Braamfontein (Foto: Netcare 911) ’n Man is Woensdag tydens studentebetogings by die Universiteit van die Witwatersrand in Braamfontein doodgeskiet. Wits-studente wat ontevrede is dat hulle weens agterstallige studieskuld nie verder kan studeer nie, betoog sedert gister voor die universiteit in Johannesburg. Lede van die polisie het vanoggend op studente met rubberkoeëls losgebrand. Dit is toe dat ’n man na bewering deur die polisie doodgeskiet is. Die besonderhede rakende die voorval is in dié stadium onduidelik, hoewel dit blyk dat die man bloot ’n omstander was en nie self aan die betoging deelgeneem het nie. Shawn Herbst, woordvoerder van Netcare 911, sê paramedici is omstreeks 10:25 ontbied ná ’n skietvoorval op die hoek van De Beer- en Stiemensstraat. Die man is op die hoek van De Beer- en Stiemensstraat vermoedelik met rubberkoeëls doodgeskiet. (Foto: Netcare 911) Die man is met paramedici se aankoms op die toneel op die sypaadjie aangetref. Hy het geen teken van lewe getoon nie en is dood verklaar. Ndileka Cola, woordvoerder van die onafhanklike polisieondersoekdirektoraat (Opod), sê die polisiebeamptes van die Hillbrow-polisiestasie het die direktoraat vanoggend in kennis gestel van ’n voorval in Braamfontein. Vier ondersoekbeamptes is na die toneel om dit af te sper en enige inligting rakende die voorval, waaronder beeldmateriaal en weergawes van ooggetuies, in te win. Die man is intussen deur forensiesepatologie-beamptes van die toneel verwyder. “Indien hierdie voorval binne die mandaat van Opod val, sal die gewone ondersoekproses voortgaan,” sê Cola. Die man se liggaam is op ‘n sypaadjie aangetref. (Foto: Netcare 911) Lede van Wits se senior uitvoerende span het intussen hul medelye met die man se afsterwe betuig. “Ons veroordeel enige vorm van geweld en doen ’n beroep op alle mense om gedurende dié baie moeilike tyd kalm te bly.” Twee studenteverslaggewers is ook tydens vanoggend se betoging beseer terwyl drie betogers in hegtenis en intussen na die Hillbrow-polisiestasie geneem is. Crezane Bosch, die DA se woordvoerder van gemeenskapsveiligheid in Gauteng, sê Witsstudente het vanoggend paaie in Braamfontein met brandende buitebande en rommel versper. Die studente eis dat die universiteit alle studente met uitstaande skuld steeds toelaat om vir die akademiese jaar te registreer. Die DA versoek nou dat die polisie dringend ondersoek instel na die presiese omstandighede rakende die man se dood. Die opposisieparty het ook ’n beroep op Wits en die betrokke studenteliggame gedoen om dringend te vergader en die kwessie op te klaar.